Kamele uit kompetisie geskors oor botoksArgieffoto (Foto: mariefrance, Pixabay) Die organiseerders van ŉ bekende kameelskoonheidskompetisie in Saoedi-Arabië is verstom dat sowat 43 kamele gediskwalifiseer is omdat hulle botoks-inspuitings en ander kosmetiese vullers gekry het. Dit was die grootste aantal diskwalifikasies sedert die skoonheidskompetisie ses jaar gelede begin het. In 2018 is meer as ŉ dosyn kamele weens soortgelyke redes uit die kompetisie geskors. Die King Abdulaziz-kameelfees is ŉ 40 dae lange fees wat in die woestyn noordoos van die hoofstad, Riaad, aangebied word. Kameeltelers van oor die hele land word na dié geleentheid gelok om met hul kamele tydens die kompetisie te pronk. Prysgeld van tot $66 miljoen (sowat R1 miljard) word vir die wenners aangebied. Organiseerders het die afgelope paar jaar kosmetiese vullers verbied omdat hulle dit verkies dat die kamele in hul ware vorm en ras deelneem. Hulle meen kosmetiese vullers is ook ŉ vorm van dieremishandeling. Die kosmetiese vullers word aangewend in ŉ poging om die kamele se lippe meer te laat hang en hul hobbels meer te laat bult. Dit wek gewoonlik ŉ goeie indruk onder die beoordelaars. Kosmetiese chirurgie word gewoonlik onthul wanneer die kamele fisieke en kliniese ondersoeke, soos X-strale, ondergaan. Volgens die organiseerders staar stewige boetes die oortreders in die gesig. Boonop word hulle verbied om aan enige toekomstige kompetisies deel te neem.